Sewe sterf in Oos-Kaap-botsingArgieffoto: Twitter via @_ArriveAlive Sewe mense is dood toe twee motors Maandag in die vroeë oggendure reg van voor op die N2 in die Oos-Kaap gebots het. Sers. Majola Nkohli, woordvoerder van die polisie, het gesê die botsing het omstreeks 03:30 naby Kareedouw gebeur. Volgens Nkohli was ŉ Chevrolet Sonic in die rigting van Stormsrivier op reis toe dié voertuig ŉ ander motor verbygesteek het. Die Sonic het reg van voor teen ŉ aankomende Volkswagen Polo gebots. “Vyf van die sewe insittendes in die Sonic is op slag dood, terwyl twee van die drie insittendes in die Polo gesterf het,” het Nkohli gesê. Drie ander insittendes wat beseer is, is na ŉ hospitaal in Humansdorp gehaas. Nkohli het gesê die name van die oorledenes word weerhou totdat al hul naasbestaandes in kennis gestel is. ŉ Saak van strafbare manslag word ondersoek.